Ագաթանգեղոս — (Արցունքն աչքերին): Երբ դու դեռ հռոմեայոց մոտ էիր, գոթերը հարձակվեցին կայսրության վրա, ու թշնամի թագավորը պատգամ հղեց հունաց թագավորին, թե ինչու ենք անմտորեն ելնում պատերազմի, մեր զորքը սպառում և միաժամանակ երկրին վտանգ ու տագնապ հասցնում: Ահավասիկ ես քո դեմ եմ դուրս գալիս իբրև ախոյան մեր զորքի միջից և դու էլ իմ դեմ` հունական կողմից: Եթե ես քեզ հաղթեմ, հույներն ինձ կհնազանդվեն, իսկ եթե դու ինձ հաղթես, մենք կհպատակվենք քեզ և առանց արյուն ու կոտորածի երկու կողմերի համար էլ խաղաղություն կլինի: